|  |
| --- |
| ΣΥΜΒΑΣΗ ΠΡΟΜΗΘΕΙΑΣ ΦΥΣΙΚΟΥ ΑΕΡΙΟΥ |

Περιεχόμενα

[Α. ΓΕΝΙΚΟΙ ΟΡΟΙ ΠΡΟΜΗΘΕΙΑΣ 3](#_Toc524956928)

[1. Αντικείμενο 3](#_Toc524956929)

[2. Ορισμοί 3](#_Toc524956930)

[3. Μέτρηση πωλούμενου Φυσικού Αερίου 5](#_Toc524956931)

[4. Συμβατικές ποσότητες Φ.Α. 6](#_Toc524956932)

[5. Τιμή πώλησης και τρόποι πληρωμής 7](#_Toc524956933)

[6. Υποχρεώσεις Προμηθευτή - Πελάτη 9](#_Toc524956934)

[7. Αναπροσαρμογή Χρέωσης Προμήθειας - Διαδικασία Τροποποίησης 11](#_Toc524956935)

[8. Εγγύηση 12](#_Toc524956936)

[9. Καταγγελία 13](#_Toc524956937)

[10. Αλλαγή του Προμηθευτή 14](#_Toc524956938)

[11. Εκχώρηση 15](#_Toc524956939)

[12. Εφαρμοστέο Δίκαιο και Επίλυση Διαφορών 15](#_Toc524956940)

[13. Ανωτέρα Βία 15](#_Toc524956941)

[14. Κοινοποιήσεις – Επικοινωνία – Εμπιστευτικότητα 16](#_Toc524956942)

[15. Λοιποί Όροι 17](#_Toc524956943)

**ΣΥΜΒΑΣΗ ΠΡΟΜΗΘΕΙΑΣ ΦΥΣΙΚΟΥ ΑΕΡΙΟΥ**

Στην Αθήνα, σήμερα την ……………… μεταξύ αφ’ ενός

(1) της ανώνυμης εταιρείας με την επωνυμία «ΜΟΤΟΡ ΟΙΛ (ΕΛΛΑΣ) ΔΙΥΛΙΣΤΗΡΙΑ ΚΟΡΙΝΘΟΥ Α.Ε.», η οποία εδρεύει στο Μαρούσι Αττικής, επί της οδού Ηρώδου Αττικού 12Α, ΤΚ 15124, με ΑΦΜ 094027509, ,ΔΟΥ ΦΑΕ ΑΘΗΝΩΝ, και εκπροσωπείται νόμιμα για την υπογραφή της παρούσας από τον Αναπληρωτή Διευθύνοντα Σύμβουλο αυτής κ. Ιωάννη Ν. Κοσμαδάκη, καλουμένης στο εξής «ο Προμηθευτής»,

κι αφ’ ετέρου

(2) της ανώνυμης εταιρείας με την επωνυμία «………………..» και τον διακριτικό τίτλο «……………...», η οποία εδρεύει στην Αθήνα, ………….. αριθμ…………….., Τ.Κ …………., με ΑΦΜ ……. ΔΟΥ …….., και εκπροσωπείται νόμιμα για την υπογραφή της παρούσας από τον ………. αυτής κ. ………………………., καλουμένης στο εξής «ο Πελάτης», συμφωνούνται, συνομολογούνται και γίνονται αμοιβαίως αποδεκτά τα εξής:

**ΠΡΟΟΙΜΙΟ**

A. Ο Προμηθευτής σύμφωνα με την ισχύουσα νομοθεσία περί Φυσικού Αερίου, είναι κάτοχος άδειας προμήθειας Φυσικού Αερίου στην Ελλάδα σύμφωνα με την υπ’ αριθμ. 1096/20.12.2017 απόφαση ΡΑΕ, εγγεγραμμένος στο Μητρώο Χρηστών του Εθνικού Συστήματος Φυσικού Αερίου (ΕΣΦΑ) με αριθμό ΑΜΧ 2 και ΕΙC 29XMOTOROILCREFC και έχει το δικαίωμα χρήσης του ΕΣΦΑ βάσει Συμβάσεων Μεταφοράς που συνάπτει με το Διαχειριστή ΕΣΦΑ και το δικαίωμα χρήσης Δικτύων Διανομής ……. βάσει της Σύμβασης Διανομής που συνάπτει με τον Διαχειριστή Δικτύου Διανομής.

B. Ο Πελάτης έχει εγκατάσταση/(εις) \_\_\_\_\_\_\_\_\_\_\_\_\_\_\_\_\_ με αριθμό ΗΚΑΣΠ ………… την οποία λειτουργεί με Φυσικό Αέριο.

Γ. Τα Μέρη επιθυμούν να δεσμευθούν συμβατικά για την προμήθεια ή/και μεταφορά ή/και διανομή , Φυσικού Αερίου από τον Προμηθευτή προς τον Πελάτη, σύμφωνα με τους κατωτέρω γενικούς και ειδικούς όρους της παρούσας σύμβασης καθώς και τις συμφωνίες που διαλαμβάνονται στα Παραρτήματα που προσαρτώνται σε αυτή και αποτελούν αναπόσπαστο μέρος της

# Α. ΓΕΝΙΚΟΙ ΟΡΟΙ ΠΡΟΜΗΘΕΙΑΣ

## 1. Αντικείμενο

Αντικείμενο της παρούσας Σύμβασης αποτελεί η προμήθεια ή/και μεταφορά ή/και διανομή από τον Προμηθευτή και η αγορά αντιστοίχως από τον Πελάτη, με εμπρόθεσμη καταβολή του συμφωνηθέντος τιμήματος, ποσοτήτων Φυσικού Αερίου, καθώς επίσης και η εκπροσώπηση του Πελάτη ενώπιον των οικείων Διαχειριστών για την παράδοση του εν λόγω Φυσικού Αερίου στο Σημείο Παράδοσης – Παραλαβής, σύμφωνα με τους όρους της παρούσας.

## 2. Ορισμοί

Οι παρακάτω όροι συμφωνείται ότι θα έχουν την έννοια που παρατίθεται για κάθε ένα απ’ αυτούς, εκτός αν ρητώς στην παρούσα Σύμβαση προβλέπεται διαφορετικά.

**Προμηθευτής**: Το νομικό πρόσωπο που συμβάλλεται στην παρούσα Σύμβαση Προμήθειας και ασκεί νόμιμα τη δραστηριότητα της Προμήθειας Φυσικού Αερίου κατά τις διατάξεις του αρ. 81 Ν. 4001/2011

**Πελάτης**: Πελάτης θεωρείται το νομικό πρόσωπο που έχει συνάψει την παρούσα Σύμβαση Προμήθειας με τον Προμηθευτή, με σκοπό την προμήθεια Φυσικού Αερίου για δική του χρήση και τα στοιχεία του οποίου αναγράφονται στην Αίτηση Προμήθειας Αερίου.

**Μέρος (ή Μέρη)**: Ο Προμηθευτής ή/ και ο Πελάτης

**Φυσικό Αέριο (Φ.Α.)**: το καύσιμο αέριο που θα πωλεί ο Προμηθευτής και θα αγοράζει ο Πελάτης σύμφωνα με τους όρους της παρούσας Σύμβασης.

**Δεσμευμένη Ωριαία Δυναμικότητα (ΔΩΔ)**: Η Δεσμευμένη Ωριαία Δυναμικότητα που δεσμεύει ο Προμηθευτής ως Χρήστης Διανομής στον αρμόδιο Διαχειριστή Δικτύου Διανομής για σκοπούς διανομής φυσικού αερίου εντός Δικτύου Διανομής έως το Σημείο Παράδοσης. Η ΔΩΔ αναπροσαρμόζεται σύμφωνα με το ρυθμιστικό πλαίσιο. Η ΔΩΔ χρησιμοποιείται για την τιμολόγηση της χρέωσης διανομής.

**Δεσμευμένη Ημερήσια Δυναμικότητα (ΔΜΙ)**: Η Δεσμευμένη Ημερήσια Δυναμικότητα που δεσμεύει ο Προμηθευτής ως Χρήστης ΕΣΦΑ στον αρμόδιο Διαχειριστή ΕΣΦΑ για σκοπούς μεταφοράς μέσω του ΕΣΜΦΑ του φυσικού αερίου που προμηθεύει στον Πελάτη έως το Σημείο Εξόδου από το οποίο εξυπηρετείται ο Πελάτης. Η ΔΜΙ χρησιμοποιείται για την τιμολόγηση της χρέωσης εξόδου.

**Διαχειριστής Δικτύου Διανομής Φυσικού Αερίου**: έχει την έννοια που προσδιορίζεται στις διατάξεις της παρ. 1 περ. (στ) του άρθρου 2 του ν. 4001/2011, όπως τροποποιήθηκε και ισχύει, μέσω του οποίου τροφοδοτείται το Σημείο Παράδοσης

**Διαχειριστής Εθνικού Συστήματος Φυσικού Αερίου (ΕΣΦΑ)**: έχει την έννοια που προσδιορίζεται στις διατάξεις του άρθρου 2 παρ. 2 περίπτωση (ζ) του ν. 4001/2011, όπως τροποποιήθηκε και ισχύει

**Δίκτυο Διανομής**: έχει την έννοια που προσδιορίζεται στο άρθρο 2 παρ. 2 περίπτωση (θ) του ν. 4001/2011 και στο οποίο Δίκτυο είναι συνδεδεμένο το Σημείο Παράδοσης.

**Κώδικας Διαχείρισης ΕΣΦΑ**: νοείται ο Κώδικας Διαχείρισης Εθνικού Συστήματος Φυσικού Αερίου, σύμφωνα με την υπ’ αριθμ. 526/2013 απόφαση της ΡΑΕ (ΦΕΚ Β’ 3131/2013), όπως αυτός εκάστοτε ισχύει

**Κώδικας Διαχείρισης Δικτύου Διανομής**: νοείται ο Κώδικας Διαχείρισης Δικτύων Διανομής Φυσικού Αερίου, όπως αυτός εγκρίθηκε με την υπ’ αριθ. 589/2016 Απόφαση της ΡΑΕ (ΦΕΚ Β΄ 487/20.2.2017), όπως εκάστοτε ισχύει

**Κώδικας Προμήθειας**: νοείται ο Κώδικας Προμήθειας Φυσικού Αερίου σε Επιλέγοντες Πελάτες, όπως εκάστοτε ισχύει.

**ΡΑΕ**: Είναι η ελληνική ανεξάρτητη Ρυθμιστική Αρχή Ενέργειας, που συστήθηκε με τον Ν. 2773/1999 και εποπτεύει την αγορά ενέργειας κατά τα προβλεπόμενα στις διατάξεις των αρ. 4 επ. του Ν. 4001/2011.

**Κανονισμός Μετρήσεων Δικτύων Φυσικού Αερίου**: όπως αυτός εγκρίθηκε με αρ. πρωτ. Δ1/Α/7754 απόφαση του Υφυπουργού Ανάπτυξης Περιβάλλοντος και Κλιματικής Αλλαγής (ΦΕΚ Β΄ 584/6.5.2010), ενώ ειδικά η διανομή φυσικού αερίου διέπεται και από το νόμο 2364/1995 (ΦΕΚ Α΄ 252/1995), όπως ισχύει.

**Ποσότητα Συμβατικής Περιόδου**: Η συνολική ποσότητα Φυσικού Αερίου, την οποία υποχρεούται να παρέχει ο Προμηθευτής στον Πελάτη κατά τη Συμβατική Περίοδο

**Ωριαία Παραδοθείσα Ποσότητα (ΩΠΠ)**: ορίζεται η ποσότητα Φυσικού Αερίου που παραδόθηκε από τον Προμηθευτή και παραλήφθηκε από τον Πελάτη κατά την οικεία Ώρα για κάθε Ημέρα της Συμβατικής Περιόδου στο Σημείο Παράδοσης δυνάμει της παρούσας Σύμβασης. Η ποσότητα αυτή ισούται με την ποσότητα που προκύπτει κατόπιν της κατανομής στην οποία θα προβαίνει ο Διαχειριστής του Δικτύου Διανομής στο Σημείο Παράδοσης, σύμφωνα με τα προβλεπόμενα στον Κώδικα Διανομής.

**ΗΚΑΣΠ:** είναι ο Ηλεκτρονικός Κωδικός Αναγνώρισης Σημείου Παράδοσης (ΗΚΑΣΠ) που αντιστοιχεί σε έναν μοναδικό Ηλεκτρονικό Κωδικό Αναγνώρισης Σημείου Παράδοσης (ΗΚΑΣΠ), που αποτελείται από είκοσι (20) χαρακτήρες, μοναδικούς για κάθε Σημείο Παράδοσης του Δικτύου Διανομής. Ο ΗΚΑΣΠ καθορίζεται από τον αρμόδιο Διαχειριστή, περιλαμβάνεται στη Σύμβαση Σύνδεσης και χρησιμοποιείται σε κάθε συναλλαγή του Πελάτη με τον αρμόδιο Διαχειριστή.

**Ημερήσια Παραδοθείσα Ποσότητα (ΗΠΠ)**: ορίζεται η ποσότητα Φυσικού Αερίου που παραδόθηκε από τον Προμηθευτή και παραλήφθηκε από τον Πελάτη κατά την οικεία Ημέρα της Συμβατικής Περιόδου στο Σημείο Παράδοσης δυνάμει της παρούσας Σύμβασης και αποτελείται από το άθροισμα των ΩΠΠ για την Ημέρα εκείνη. Η ποσότητα αυτή ισούται με την ποσότητα που προκύπτει κατόπιν της κατανομής στην οποία θα προβαίνει ο Διαχειριστής του Δικτύου Διανομής στο Σημείο Παράδοσης, σύμφωνα με τα προβλεπόμενα στον Κώδικα Διανομής.

**Ημερήσια Συμβατική Ποσότητα**, σημαίνει για οποιαδήποτε Ημέρα της Συμβατικής Περιόδου, την ποσότητα Φυσικού Αερίου που ισούται με το πηλίκο της Συμβατικής Ποσότητας δια των ημερών της Συμβατικής Περιόδου.

**Μετρητής Κατανάλωσης ή Μετρητής**: Ο εξοπλισμός μέτρησης του όγκου Φυσικού Αερίου που βρίσκεται στο Σημείο Παράδοσης του Πελάτη και έχει εγκατασταθεί από τον αρμόδιο Διαχειριστή.

**Μέγιστη Ωριαία Συμβατική Ποσότητα**, σημαίνει την ποσότητα Φυσικού Αερίου την οποία κατά μέγιστο υποχρεούται, βάσει της παρούσας Σύμβασης, να παραδίδει ο Προμηθευτής στον Πελάτη στο Σημείο Παράδοσης ανά ώρα κάθε Ημέρας της Συμβατικής Περιόδου και προσδιορίζεται στο άρθρο Ε3.3.

**Μέγιστη Ημερήσια Συμβατική Ποσότητα**, σημαίνει την κατ’ άρθρο Ε3.2 ποσότητα Φυσικού Αερίου την οποία κατά μέγιστο υποχρεούται, βάσει της παρούσας Σύμβασης, να παραδίδει ο Προμηθευτής στον Πελάτη στο Σημείο Παράδοσης ανά Ημέρα της Συμβατικής Περιόδου, Η ΜΗΣΠ είναι, σε κάθε περίπτωση, μεγαλύτερη ή ίση της Ημερήσιας Συμβατικής Ποσότητας (ΗΣΠ).

**Μηνιαία Παραδοθείσα Ποσότητα**: ορίζεται η ποσότητα Φυσικού Αερίου που παραδόθηκε από τον Προμηθευτή και παραλήφθηκε από τον Πελάτη για τον Μήνα (m) της Συμβατικής Περιόδου στο Σημείο Παράδοσης δυνάμει της παρούσας Σύμβασης και αποτελείται από το άθροισμα των ΗΠΠ για τον σχετικό Μήνα.

**Συμβατική Περίοδος**: Η χρονική περίοδος από την ημέρα έναρξης έως την ημέρα λήξης της Σύμβασης.

**Σημείο Παράδοσης**: Η τελευταία βάνα εξόδου του Μετρητή που τροφοδοτεί την εγκατάσταση του Πελάτη.

**Σύμβαση Προμήθειας Φυσικού Αερίου**: Είναι η Σύμβαση που συνάπτεται μεταξύ Προμηθευτή και Πελάτη για την Προμήθεια Φυσικού Αερίου και περιλαμβάνει τους Γενικούς και Ειδικούς όρους καθώς και τις επιμέρους συμφωνίες που περιγράφονται στα Παραρτήματα και αποτελούν αναπόσπαστο μέρος αυτής.

Για τους λοιπούς όρους που χρησιμοποιούνται στην παρούσα και δεν ορίζονται επακριβώς ανωτέρω, εφαρμόζονται οι αντίστοιχοι ορισμοί της κείμενης νομοθεσίας.

## 3. Μέτρηση πωλούμενου Φυσικού Αερίου

**3.1.** Η μέτρηση της ποσότητας Φ.Α. που παραδίδεται στο Σημείο Παράδοσης γίνεται με βάση τις σχετικές ενδείξεις των οργάνων του ΣΜΡ και εκτελείται από τον Διαχειριστή Δικτύου Διανομής, σύμφωνα με τα οριζόμενα στον Κώδικα Διαχείρισης Δικτύων Διανομής και τον Κανονισμό Μετρήσεων. Ο Διαχειριστής Δικτύου Διανομής ενημερώνει τον Προμηθευτή για την ποσότητα Φ.Α. που παραδόθηκε στο Σημείο Παράδοσης από τον Προμηθευτή και παρελήφθη από τον Πελάτη.

**3.2** Η ορθή λειτουργία του μετρητή, η ακρίβεια των μετρήσεων και ο έλεγχος και συντήρησή του, αποτελούν αποκλειστική ευθύνη του οικείου Διαχειριστή Διανομής. Ο Πελάτης υποχρεούται να διασφαλίζει απρόσκοπτη πρόσβαση του Διαχειριστή στο Μετρητή, καθώς επίσης και να μεριμνά για την ασφάλεια του εξοπλισμού λαμβάνοντας τα κατάλληλα μέτρα για την προστασία από ζημιές ή/και παρεμβάσεις τρίτων ή/και άλλη αιτία.

**3.3** Στην περίπτωση διαπίστωσης βλάβης του Μετρητή ή ανακρίβειας ως προς τις μετρήσεις, ο Πελάτης θα πρέπει άμεσα να ενημερώσει τον οικείο Διαχειριστή Διανομής και τον Προμηθευτή. Ο Προμηθευτής θα προχωρά σε εκτίμηση της ποσότητας Φ.Α. που παραλήφθηκε από τον Πελάτη, βασιζόμενος σε στοιχεία κατανάλωσης που παράσχει ο Διαχειριστής Διανομής για το εν λόγω διάστημα. Ο Προμηθευτής εκδίδει λογαριασμό βάσει των δεδομένων μέτρησης όπως εκτιμήθηκαν από τον Διαχειριστή Δικτύου Διανομής, σύμφωνα με τη διαδικασία διόρθωσης και εκτίμησης μετρήσεων που ορίζεται αντίστοιχα στα οικεία ρυθμιστικά κείμενα (Κανονισμός Μετρήσεων). Σε αυτή την περίπτωση, ο λογαριασμός θα περιέχει σχετική επισήμανση και συνοπτική περιγραφή του τρόπου υπολογισμού των χρεώσεων βάσει εκτιμώμενης κατανάλωσης, σύμφωνα με τα στοιχεία που παρέχονται σχετικά από τον αρμόδιο Διαχειριστή του Δικτύου Διανομής. Ο Προμηθευτής έχει υποχρέωση να εκδώσει διορθωτικό λογαριασμό με την αντίστοιχη χρέωση ή πίστωση μόλις οι πραγματικές ποσότητες καταστούν διαθέσιμες.

## 4. Συμβατικές ποσότητες Φ.Α.

**4.1** Ο Πελάτης δηλώνει ότι θα καταναλώνει καθ’ όλη τη διάρκεια της παρούσας Σύμβασης τις ποσότητες Φ.Α., όπως αναφέρονται στους Ειδικούς Όρους (Παράρτημα 1). Οι ποσότητες αυτές έχουν δηλωθεί από τον Πελάτη, με τη μεγαλύτερη δυνατή ακρίβεια για την πλήρη εξυπηρέτηση των αναγκών του. Ομοίως τα ίδια ισχύουν και για οποιαδήποτε τροποποίηση του Παραρτήματος 1, οποτεδήποτε στο μέλλον. Τα ανωτέρω αποτελούν βασική προϋπόθεση σύναψης της παρούσας Σύμβασης.

**4.2** Με σκοπό την εξασφάλιση των αναγκαίων ποσοτήτων Φ.Α. εκ μέρους του Προμηθευτή, ο Πελάτης δηλώνει Μέγιστη Ημερήσια Συμβατική Ποσότητα (ΜΗΣΠ) και τη Μέγιστη Ωριαία Συμβατική Ποσότητα (ΜΩΣΠ), σύμφωνα με το Παράρτημα 1. Ο Προμηθευτής διαθέτει ποσότητες Φ.Α. σύμφωνα με τις προβλέψεις του άρθρου 3.4 των Ειδικών Όρων του Παραρτήματος 1 της παρούσας.

**4.3** Για τον ορθό προγραμματισμό και την εξασφάλιση των αναγκαίων ποσοτήτων Φ.Α. εκ μέρους του Προμηθευτή, ο Πελάτης θα αποστέλλει στον Προμηθευτή το αργότερο έως κάθε Πέμπτη και ώρα 13.00’ κάθε Εβδομάδας, την κατά το δυνατόν ακριβέστερη εκτίμηση του για τη ποσότητα του Φυσικού Αερίου (ίσης ή μικρότερης της ΜΗΣΠ του άρθρου 3.2 των Ειδικών Όρων) που θα απαιτείται για κάθε Ημέρα της επόμενης Εβδομάδας (εφεξής Εβδομαδιαία Δήλωση) σύμφωνα με το Υπόδειγμα Δηλώσεων βάσει του Παραρτήματος 4. Εφόσον η εκτίμηση για τη κατανάλωση μίας ή περισσότερων Ημερών διαφοροποιηθεί σημαντικά από την ανωτέρω απεσταλμένη εκτίμηση, τότε ο Πελάτης θα αποστέλλει το συντομότερο δυνατό (και το αργότερο μέχρι τις 13.00 της προηγούμενης Ημέρας που αφορά η αναθεώρηση δήλωσης ποσοτήτων) αναθεώρηση της σχετικής Εβδομαδιαίας Δήλωσης. Ο Πελάτης καταβάλει δέουσα προσπάθεια ώστε οι εκτιμήσεις του να μην αποκλίνουν σημαντικά από την πραγματική ημερήσια ποσότητα Φ.Α..

## 5. Τιμή πώλησης και τρόποι πληρωμής

**5.1** Η Συμβατική Τιμή πώλησης του Φ.Α. καθορίζεται στο Παράρτημα 2.

**5.2** Ο Προμηθευτής όχι αργότερα από την δέκατη πέμπτη (15η) ημερολογιακή ημέρα του ημερολογιακού μήνα που ακολουθεί αμέσως μετά το Μήνα στον οποίο εμπίπτει η Ημέρα Έναρξης και κάθε ημερολογιακού μήνα στο εξής, έως και τον ημερολογιακό μήνα που ακολουθεί τη λήξη ή λύση της Σύμβασης, θα αποστέλλει στον Πελάτη τα παρακάτω:

(α) Κατάσταση (Μηνιαία Κατάσταση) η οποία θα περιλαμβάνει μεταξύ άλλων τα κατωτέρω:

(i) Την Ημερήσια Παραδοθείσα Ποσότητα για κάθε Ημέρα αυτού του Μήνα, όπως αυτή απεστάλη από τον αρμόδιο Διαχειριστή Δικτύου Διανομής

(ii) Το ποσό που οφείλεται στον Προμηθευτή για το Φυσικό Αέριο που παραδόθηκε κατά τη διάρκεια αυτού του Μήνα, βάσει της παρούσας Σύμβασης, ως και επίσης την ανάλυση αυτού του ποσού με βάση τις σχετικές τιμές και ποσότητες που εφαρμόζονται σύμφωνα με την παρούσα Σύμβαση.

(iii) Οποιοδήποτε ποσό ή ποσά, τα οποία οφείλονται, κατά το τέλος αυτού του Μήνα, από το ένα Μέρος στο άλλο βάσει της παρούσας Σύμβασης

και

(β) Λογαριασμό Κατανάλωσης, με τα πληρωτέα ποσά, σύμφωνα με τα προβλεπόμενα ανωτέρω στην περίπτωση (α) του παρόντος άρθρου. Ο Λογαριασμός Κατανάλωσης θα αποστέλλεται σε φυσική μορφή μέσω ταχυδρομείου και εάν επιθυμεί ο Πελάτης, και σε ηλεκτρονική μορφή μέσω ηλεκτρονικού ταχυδρομείου στην ηλεκτρονική διεύθυνση που αναγράφεται στο άρθρο 12.

**5.3.**Ο Λογαριασμός Κατανάλωσης περιλαμβάνει: **(i)** Τη Χρέωση Προμήθειας η οποία προκύπτει από τη συνολική ενέργεια που καταμετρήθηκε από το μετρητή του Σημείου Παράδοσης του Πελάτη ή που εκτιμήθηκε από τον αρμόδιο Διαχειριστή Δικτύου Διανομής σύμφωνα με τα προβλεπόμενα στην παράγραφο 3.3 των παρόντων γενικών όρων και υπολογίζεται σύμφωνα με τις Χρεώσεις Προμήθειας που αναγράφονται στο Τιμολόγιο, πλέον τυχόν ποσών εκκαθάρισης που οφείλονται από τον Πελάτη κατόπιν αναπροσαρμογής της Χρέωσης Προμήθειας, σύμφωνα με την παράγραφο 7.1 των παρόντων γενικών όρων ή άλλων χρεώσεων που δύναται να επιβάλλει ο Προμηθευτής λόγω καταναλωτικής συμπεριφοράς του Πελάτη και που του επιβάλλονται από τον προμηθευτή του καθώς και **(ii)** τις Ρυθμιζόμενες Χρεώσεις οι οποίες περιλαμβάνουν ενδεικτικά και όχι περιοριστικά: (α) Χρέωση για τη χρήση του Συστήματος και για την κάλυψη των λειτουργικών δαπανών του ΔΕΣΦΑ , (β) Χρέωση για τη χρήση του Δικτύου Διανομής και για την κάλυψη των λειτουργικών δαπανών του Διαχειριστή Δικτύου Διανομής, (γ) Λοιπές Χρεώσεις, όπως αυτές καθορίζονται σύμφωνα με την κείμενη νομοθεσία για το ημερολογιακό διάστημα που αναγράφεται στο Λογαριασμό Κατανάλωσης και (**iii)** κάθε άλλη χρέωση, φόρο ή τέλος που επιβάλλεται ή ήθελε στο μέλλον επιβληθεί επί της παρεχόμενου στον Πελάτη φυσικού αερίου ή συνεισπράττεται βάσει της κείμενης νομοθεσίας μέσω των Λογαριασμών Κατανάλωσης. Οι Λογαριασμοί Κατανάλωσης θα αναγράφουν επίσης τον οφειλόμενο ΦΠΑ, εφόσον εφαρμόζεται.

**5.4.**Ο Πελάτης υποχρεούται να εξοφλήσει τον Λογαριασμό Κατανάλωσης το αργότερο έως την αναγραφόμενη σε αυτόν ημερομηνία πληρωμής, η οποία θα απέχει πέντε (5) εργάσιμες Ημέρες από την ημερομηνία έκδοσης του Λογαριασμού (δήλη ημέρα καταβολής). Τα ποσά, τα οποία είναι πληρωτέα βάσει της παρούσας Σύμβασης, θα καταβάλλονται μέσω άμεσου τραπεζικού εμβάσματος ή αντίστοιχης στιγμιαίας μεταφοράς χρημάτων με αξία (valeur) κατά την ημερομηνία μεταφοράς, σε τραπεζικό λογαριασμό του Προμηθευτή.

Σε περίπτωση που ο Πελάτης δεν καταβάλει προς το Προμηθευτή, ολόκληρο ή μέρος του οφειλόμενου ποσού, κατά την ημερομηνία που αυτό κατέστη ληξιπρόθεσμο και απαιτητό, σύμφωνα με τη Σύμβαση, δηλαδή με την παρέλευση της κατά τα ως άνω ορισθείσας δήλης ημέρας, τότε, για κάθε ληξιπρόθεσμη οφειλή του Πελάτη προς τον Προμηθευτή ο τελευταίος δικαιούται να επιβάλλει στον Πελάτη τόκο υπερημερίας ίσο με το ανώτατο νόμιμο επιτόκιο υπερημερίας από την επόμενη ημέρα που η οφειλή κατέστη ληξιπρόθεσμη και απαιτητή και μέχρι την πλήρη και ολοσχερή εξόφληση της.

Σε περίπτωση υπερημερίας του Πελάτη, και εφόσον δε συντρέχουν οι προϋποθέσεις της παραγράφου 9 του άρθρου 39 του Κώδικα Προμήθειας, ο Προμηθευτής δικαιούται να προβεί στις ακόλουθες ενέργειες: (α) Αναγράφει το ποσό της ληξιπρόθεσμης οφειλής στον αμέσως επόμενο Λογαριασμό Κατανάλωσης και προσθέτει το ποσό αυτό βεβαρημένο με το νόμιμο τόκο υπερημερίας στο συνολικό οφειλόμενο ποσό του νέου λογαριασμού που ο Πελάτης οφείλει να καταβάλει εντός της κανονικής προθεσμίας εξόφλησης του νέου λογαριασμού, (β) Αν παρέλθει άπρακτη και η δεύτερη κατά σειρά προθεσμία εξόφλησης ο Προμηθευτής δύναται να υποβάλει στον αρμόδιο διαχειριστή εντολή απενεργοποίησης μετρητή κατανάλωσης λόγω ληξιπρόθεσμων οφειλών Η εντολή αυτή κοινοποιείται υποχρεωτικώς προς τον Πελάτη, (γ) Αν η ληξιπρόθεσμη οφειλή δεν εξοφληθεί εντός δέκα (10) ημερών από την κοινοποίηση στον Πελάτη της εντολής απενεργοποίησης μετρητή, ο Προμηθευτής δύναται να καταγγείλει τη Σύμβαση Προμήθειας υποβάλλοντας στον αρμόδιο διαχειριστή δήλωση παύσης εκπροσώπησης, ενημερώνοντας ανάλογα τον Πελάτη.

Στην περίπτωση που ωρομετρούμενος Πελάτης προμηθεύεται Φυσικό Αέριο από περισσότερους του ενός Προμηθευτές παράλληλα και συντρέχουν οι ενέργειες που προβλέπονται ανωτέρω, ο Προμηθευτής, προς τον οποίο υφίσταται ληξιπρόθεσμη οφειλή, δύναται να ζητήσει την απενεργοποίηση του Μετρητή Κατανάλωσης, εκτός αν, α) η ληξιπρόθεσμη οφειλή αναληφθεί από ένα η περισσότερους παράλληλους Προμηθευτές ή β) η ληξιπρόθεσμη οφειλή διακανονισθεί με τον Προμηθευτή, προς τον οποίο υφίσταται οφειλή. Σε αντίθετη περίπτωση, ο Προμηθευτής προχωρεί στη διαδικασία απενεργοποίησης του Μετρητή, κατά τα οριζόμενα ανωτέρω, αφού προηγουμένως λάβει εκκαθαριστική επιτόπια μέτρηση και αντίστοιχη κατανομή ποσοτήτων από τον αρμόδιο Διαχειριστή Δικτύου Διανομής.

**5.5.** Ρητά συμφωνείται ότι τα μετρητικά δεδομένα που αποστέλλονται στον Προμηθευτή από το Διαχειριστή του Δικτύου Διανομής μέσω ηλεκτρονικού ταχυδρομείου ή με άλλο μέσο προκειμένου ο Προμηθευτής να προβεί στην τιμολόγηση των πελατών του, αποτελούν πλήρη απόδειξη των απαιτήσεων του Προμηθευτή κατά του Πελάτη μέχρι την ολοσχερή εξόφληση τους.

**5.6.** Σε περίπτωση που διαπιστώνονται λάθη σε Λογαριασμό Κατανάλωσης ως προς τις χρεώσεις που επιβλήθηκαν ή τα δεδομένα μέτρησης, ο Προμηθευτής υποχρεούται να προβαίνει άμεσα σε διορθωτική χρέωση ή πίστωση, εκδίδοντας διορθωτικό λογαριασμό ή συμψηφίζοντας το σχετικό ποσό στον επόμενο τακτικό λογαριασμό,. Τα ποσά των διορθωτικών χρεώσεων και πιστώσεων καταβάλλονται ατόκως. Ο Προμηθευτής υποχρεούται να ενημερώνει τον Πελάτη σχετικά με τα αίτια της διόρθωσης, το χρονικό διάστημα στο οποίο αυτή αναφέρεται, τις αρχικές και τις διορθωμένες τιμές των επηρεαζόμενων μεγεθών και να αναλύει λεπτομερώς τον τρόπο προσδιορισμού των τιμών αυτών και τον υπολογισμό των σχετικών χρεώσεων.

**5.7.** Σε περίπτωση αμφισβήτησης του περιεχομένου του Λογαριασμού Κατανάλωσης εκ μέρους του Πελάτη, ο Πελάτης δύναται πριν τη λήξη της προθεσμίας εξόφλησης του Λογαριασμού Κατανάλωσης που έπεται του Λογαριασμού Κατανάλωσης που αμφισβητείται να διατυπώσει εγγράφως στο Προμηθευτή τους λόγους της αμφισβήτησης. Ο Προμηθευτής ενημερώνει τον Πελάτη για την αποδοχή ή μη της αμφισβήτησης εντός δέκα (10) Ημερών και σε περίπτωση αποδοχής των τυχόν σφαλμάτων, ο Προμηθευτής προβαίνει σε διόρθωση του Λογαριασμού Κατανάλωσης. Η άπρακτη παρέλευση της ανωτέρω προθεσμίας εκ μέρους του Πελάτη, καθιστά το βάσει του Λογαριασμού Κατανάλωσης οφειλόμενο ποσό, ληξιπρόθεσμο και απαιτητό. Η ύπαρξη αμφισβήτησης δεν αναστέλλει την υποχρέωση του Πελάτη εμπρόθεσμης εξόφλησης του Λογαριασμού Κατανάλωσης.

**5.8** Οποιαδήποτε φορολογική επιβάρυνση των αναφερομένων στον Λογαριασμό Κατανάλωσης ποσών με Φ.Π.Α. ή/και άλλο φόρο, τέλος υπέρ του κράτους ή τρίτων, βαρύνει αποκλειστικώς τον Πελάτη.

**5.9** Ο Λογαριασμός Κατανάλωσης Φυσικού Αερίου θεωρείται απόσπασμα από τα εμπορικά βιβλία του Προμηθευτή και έχει πλήρη αποδεικτική δύναμη.

## 6. Υποχρεώσεις Προμηθευτή - Πελάτη

**6.1** Ο Προμηθευτής είναι υποχρεωμένος να παραδίδει στην έξοδο του Μετρητή της εγκατάστασης/ (των εγκαταστάσεων) του Πελάτη την ποσότητα του Φυσικού Αερίου που συμφωνείται με την παρούσα Σύμβαση και τους κανόνες της νομοθεσίας που διέπει την προμήθεια Φ.Α. Ο Προμηθευτής οφείλει να παρέχει σταθερή, αδιάλειπτη και αξιόπιστη προμήθεια Φυσικού Αερίου στον Πελάτη. Επίσης αναλαμβάνει την υποχρέωση καθ' όλη τη διάρκεια ισχύος της παρούσης να ανταποκρίνεται χωρίς καθυστέρηση και να διαχειρίζεται τυχόν παράπονα ή και αιτήματα του Πελάτη καθώς και να παρέχει στον τελευταίο κάθε δυνατή ενημέρωση και πληροφόρηση σχετικά με το αντικείμενο της παρούσης ή οποιαδήποτε πληροφόρηση σχετικά με αίτημα που αφορά επικουρική ή/και προαιρετική υπηρεσία προς τον Διαχειριστή Δικτύου Διανομής (η οποία και θα τιμολογείται αναλόγως σύμφωνα με τα προβλεπόμενα στην κείμενη νομοθεσία)

**6.2** Ο Προμηθευτής είναι υποχρεωμένος να τηρεί και να εφαρμόζει τους όρους της Σύμβασης που έχει συνάψει με τον ΔΕΣΦΑ για τη χρήση του ΕΣΦΑ και αντίστοιχα με το Διαχειριστή του Δικτύου Διανομής για τη χρήση του Δικτύου Διανομής, ώστε να μπορεί να εκπληρώνει τις απορρέουσες από την παρούσα υποχρεώσεις του. Δεδομένου ότι ο Προμηθευτής θα παρέχει στον Πελάτη Φ.Α. μέσω υποδομών επί των οποίων δεν έχει κανένα δικαίωμα ή υποχρέωση, συμφωνείται μεταξύ των Μερών ότι ο Προμηθευτής δεν θα ευθύνεται έναντι του Πελάτη για καμμία ζημιά στην εγκατάσταση ή στον εξοπλισμό του Πελάτη ή απώλειες εσόδων που οφείλονται σε διακοπές ή δυσλειτουργίες στην παροχή Φ.Α. που οφείλονται ή σχετίζονται με τις εν λόγω υποδομές.

**6.3** Ο Προμηθευτής αναλαμβάνει την υποχρέωση μετά από εξουσιοδότηση του Πελάτη και εντός των ημερών που θέτονται από το σχετικό ρυθμιστικό πλαίσιο μετά την αποδοχή Προσφοράς, να υποβάλει Δήλωση Εκπροσώπησης Μετρητή Κατανάλωσης του Πελάτη στον αρμόδιο Διαχειριστή και να ενεργήσει κάθε προβλεπόμενη από το νόμο πράξη προκειμένου να καταστεί Εκπρόσωπος για το Σημείο Παράδοσης. Ο Προμηθευτής αναλαμβάνει την υποχρέωση να ζητά έλεγχο Μετρητή της εγκατάστασης του Πελάτη είτε κατόπιν δικής του πρωτοβουλίας είτε ύστερα από αίτημα του Πελάτη σύμφωνα με το άρθρο 41 του Κώδικα Προμήθειας.

**6.4** Ο Πελάτης είναι υποχρεωμένος να διατηρεί εγκατεστημένο το μετρητή που αναφέρεται στην Αίτησή του στο Σημείο Παράδοσης, προκειμένου να καθίσταται εφικτή η μέτρηση της απορροφούμενης από αυτόν ενέργειας καθώς και να προβαίνει σε όλες τις απαραίτητες ενέργειες και να δίνει τις απαραίτητες προσβάσεις στον οικείο Διαχειριστή Δικτύου Διανομής σύμφωνα με τον Κανονισμό Μετρήσεων Δικτύων Φυσικού Αερίου ή στον Προμηθευτή σύμφωνα με τις προβλέψεις του Κώδικα Προμήθειας Φυσικού Αερίου.

**6.5** Ο Πελάτης αναλαμβάνει την υποχρέωση να εξοφλεί εμπρόθεσμα τους Λογαριασμούς Κατανάλωσης που του αποστέλλει ο Προμηθευτής και να ενημερώνει τον Προμηθευτή αμελλητί για οποιαδήποτε μεταβολή των στοιχείων που αναφέρονται στο άρθρο 14.

**6.6** Ο Πελάτης οφείλει να κάνει ορθή χρήση του προμηθευόμενου φυσικού αερίου και δύναται να χρησιμοποιεί αυτό αποκλειστικά στο πλαίσιο της προμήθειας φυσικού αερίου την οποία ορίζει η παρούσα και για τη χρήση που έχει οριστεί με την Αίτηση Προσφοράς. Ρητώς απαγορεύεται η χορήγηση φυσικού αερίου προς τρίτο με οιονδήποτε τρόπο ή μορφή.

**6.7** Πελάτης υποχρεούται να συμμορφώνεται με τις εντολές του Διαχειριστή για διακοπή, αποσύνδεση, αποξήλωση ή επανασύνδεση της τροφοδοσίας του σύμφωνα με τα άρθρα 30 - 36 του Κώδικα Διαχείρισης Διανομής καθώς και με τις εντολές και τους κανόνες λειτουργίας του ΕΣΦΑ και του Διαχειριστή Δικτύου Διανομής, που τυγχάνουν υποχρεωτικής εφαρμογής σε περίπτωση μειωμένων παραδόσεων Φυσικού Αερίου στα Σημεία Εισόδου ή και δυσλειτουργίας του ΕΣΦΑ ή και του Δικτύου Διανομής.

**6.8** Ο Πελάτης δηλώνει ρητά ότι γνωρίζει και αποδέχεται πλήρως τους όρους της Σύμβασης Σύνδεσης καθώς και ότι συναινεί για την γνωστοποίηση των μετρήσεων κατανάλωσης του μετρητή του (όπως αυτός ορίζεται στην Αίτηση) στον Προμηθευτή από τον Διαχειριστή Δικτύου Διανομής.

**6.9** Ο Πελάτης με την υπογραφή της παρούσας παρέχει τη σύμφωνη γνώμη του για παροχή οποιωνδήποτε πληροφοριών ζητούνται από το Διαχειριστή Δικτύου Διανομής ή τη ΡΑΕ σύμφωνα με τον Κώδικα Προμήθειας ενδεικτικά και όχι περιοριστικά για σκοπούς μελετών, ερευνών αγοράς, ύπαρξης ληξιπρόθεσμων οφειλών κλπ.

**6.10** Ο Πελάτης έχει δικαίωμα υπαναχώρησης σύμφωνα με το άρθρο 18 παρ 2 περ. ιστ) με τον Κώδικα Προμήθειας φυσικού αερίου.

## 7. Αναπροσαρμογή Χρέωσης Προμήθειας - Διαδικασία Τροποποίησης

**7.1.**Ο Προμηθευτής θα αναπροσαρμόζει την Χρέωση Προμήθειας αποκλειστικά και μόνο σε περιπτώσεις αναθεώρησης των παραμέτρων που προσδιορίζουν το τελικό κόστος προμήθειας του Προμηθευτή βάσει του οποίου διαμορφώνεται η Τιμή Προμήθειας του Παραρτήματος 2. Η εν λόγω αναθεώρηση θα έχει ισχύ από την Ημέρα που εφαρμόστηκε στον Προμηθευτή και θα γνωστοποιείται στον Πελάτη σύμφωνα με το άρθρο 14

**7.2** Οι Ρυθμιζόμενες Χρεώσεις και οι πάσης φύσεως λοιπές χρεώσεις υπόκεινται μόνο στις μεταβολές του εκάστοτε ισχύοντος ρυθμιστικού πλαισίου και είναι ανεξάρτητες από τον έλεγχο του Προμηθευτή, χωρίς να απαιτείται τροποποίηση της παρούσας σύμβασης. Σε περίπτωση που υπάρξει αναθεώρηση Τιμολογίων Χρήσης ΕΣΦΑ ή/και Τιμολογίων Χρήσης Δικτύων Διανομής τότε οι χρεώσεις που περιγράφονται στα άρθρα 3 και 4 του Παραρτήματος 2 θα προκύπτουν βάσει των εκάστοτε συντελεστών μεταφοράς και διανομής.

**7.3** H παρούσα θα τροποποιηθεί σε περίπτωση αναθεώρησης του Κώδικα Προμήθειας καθώς και σε οποιαδήποτε τροποποίηση της χρήσης του φυσικού αερίου από τον Πελάτη ή Βασικής/Ειδικής Κατηγορίας.

## 8. Εγγύηση

**8.1** Ο Πελάτης υποχρεούται να παράσχει στον Προμηθευτή κατά την υπογραφή της παρούσας, εγγύηση καλής εκτέλεσης, υπό τη μορφή ανέκκλητης εγγυητικής επιστολής, ύψους ……………….. ευρώ (……… €) με την οποία θα εξασφαλίζεται η προσήκουσα εκπλήρωση όλων των υποχρεώσεών του από την παρούσα Σύμβαση, οι οποίες θα προκύπτουν μετά την Ημέρα Έναρξης. Η εγγυητική επιστολή καλής εκτέλεσης που κατά τα ανωτέρω υποχρεούται να παραδώσει ο Πελάτης θα πρέπει να είναι σύμφωνη κατά περιεχόμενο με το υπόδειγμα του Παραρτήματος 3. H εγγυητική επιστολή θα πρέπει να εκδοθεί από Τράπεζα ή άλλο πιστωτικό ίδρυμα αποδεκτό από το Προμηθευτή, υπέρ του οποίου εκδίδεται, θα καταπίπτει δε και θα είναι πληρωτέα σε πρώτη ζήτηση, ευθύς ως ο Προμηθευτή ζητήσει την κατάπτωσή της από την εκδούσα Τράπεζα ή πιστωτικό ίδρυμα, δηλώνοντας ότι έχει επέλθει οποιαδήποτε συμβατική παράβαση εκ μέρους του Πελάτη.

**8.2** Το ως άνω ποσό καλύπτει την έκθεση του Προμηθευτή για προμήθεια αερίου και παροχή υπηρεσιών εξήντα (60) ημερών αναφορικά με τις Χρεώσεις του Παραρτήματος 2 πλέον των νομίμων επιβαρύνσεων. Το ποσό αυτό υπολογίζεται ως ανωτέρω λαμβάνοντας υπόψη τα μεγέθη ποσοτήτων ΜΗΣΠ, ΜΩΣΠ, ΣΠ όπως αυτά δηλώνονται στο άρθρο 3 των Ειδικών Όρων (Παράρτημα 2).

**8.3** Εναλλακτικά, ο Πελάτης, αντί παράδοσης εγγυητικής επιστολής, δύναται να προβεί σε αντίστοιχη κατάθεση χρηματικής εγγύησης (εγγυοδοσία) σε τραπεζικό λογαριασμό που τηρεί ο Προμηθευτής, μέχρι την ημερομηνία σύναψης της Σύμβασης. Η εν λόγω εγγυοδοσία καλύπτει την προσήκουσα εκπλήρωση των υποχρεώσεων του Πελάτη από την παρούσα Σύμβαση και θα καταπίπτει αυτοδίκαια υπέρ του Προμηθευτή, κατόπιν σχετικής ενημέρωσης του Πελάτη από τον Προμηθευτή, σε περίπτωση κατά την οποία επέλθει οποιαδήποτε συμβατική παράβαση από πλευράς του Πελάτη.

**8.4** Ο Πελάτης υποχρεούται σε οποιαδήποτε περίπτωση, μερικής ή ολικής, κατάπτωσης της ως άνω εγγύησης καλής εκτέλεσης (εγγυητικής επιστολής ή χρηματικής εγγυοδοσίας), να εκδώσει άμεσα και να παραδώσει το αργότερο εντός δέκα (10) Εργασίμων Ημερών από την ημερομηνία της μερικής ή ολικής κατάπτωσης της εγγύησης στον Προμηθευτή, νέα εγγυητική επιστολή καλής εκτέλεσης (ή να καταθέσει αντίστοιχη χρηματική εγγυοδοσία), ώστε κάθε φορά να καλύπτεται πλήρως το ποσό που προσδιορίζεται ανωτέρω. Η άρνηση ή/και η καθυστέρηση ανανέωσης/συμπλήρωσης της αρχικής ή της απαιτούμενης εκάστοτε εγγύησης καλής εκτέλεσης (εγγυητικής επιστολής ή χρηματικής εγγυοδοσίας), συνιστά, ενδεικτικά, λόγο αυτοδίκαιης κατάπτωσης υπέρ του Προμηθευτή της ευρισκομένης εις χείρας του εκάστοτε εγγύησης καλής εκτέλεσης (δηλαδή ακόμα κι αν δεν υπάρχουν ληξιπρόθεσμες οφειλές του Πελάτη προς τον Προμηθευτή) και καταγγελίας της παρούσας Σύμβασης από τον Προμηθευτή σύμφωνα με το άρθρο 9.

**8.5** Ρητά συμφωνείται ότι, η εγγύηση καλής εκτέλεσης (εγγυητικής επιστολής ή χρηματικής εγγυοδοσίας), που παραδόθηκε/κατατέθηκε από τον Πελάτη στον Προμηθευτή, θα λήγει τρεις (3) μήνες μετά την λήξη ή λύση της Σύμβασης. Σε περίπτωση χρηματικής εγγυοδοσίας τυχόν πιστωτικό υπόλοιπο που προκύπτει καταβάλλεται στον Πελάτη άτοκα εντός ενός (1) μηνός από την έκδοση του τελικού εκκαθαριστικού Λογαριασμού Κατανάλωσης ή το αργότερο εντός τριών (3) μηνών από τη λήξη ή τη λύση της Σύμβασης σε τραπεζικό του λογαριασμό που γνωστοποιεί στον Προμηθευτή

**8.6** Η εγγύηση καλής εκτέλεσης θα αναπροσαρμόζεται κάθε φορά που ο Πελάτης αιτείται στο Προμηθευτή τροποποίηση του Παραρτήματος 1, σύμφωνα με τις προβλέψεις του παρόντος άρθρου ή σε περίπτωση που ο Διαχειριστής ΕΣΦΑ ή/και ο Διαχειριστής Δικτύου Διανομής ζητήσει για το Σημείο Παράδοσης αναπροσαρμογή ποσού εγγύησης. Εντός πέντε εργάσιμων (5) ημερών από την ενημέρωση του Πελάτη από τον Προμηθευτή, ο Πελάτης υποχρεούται να προσκομίσει τη δέουσα εγγύηση καλής εκτέλεσης, έτσι ώστε να καλύπτεται πλήρως το σύνολο του ποσού της εγγύησης που υπολογίζεται σύμφωνα με την παράγραφο 8.2 του παρόντος άρθρου. Η παράβαση της υποχρέωσης αυτής εκ μέρους του Πελάτη επιφέρει αυτοδικαίως τα αποτελέσματα που αναφέρονται ανωτέρω στο άρθρο 8.4 (ενδεικτικά, διακοπή παροχής υπηρεσιών, κατάπτωση εγγύησης, καταγγελία).

## 9. Καταγγελία

**9.1** Η παράβαση των όρων της παρούσας Σύμβασης από οποιοδήποτε από τα Μέρη, όλων των όρων και συμφωνιών θεωρουμένων ουσιωδών, θα συνεπάγεται δικαίωμα καταγγελίας της Σύμβασης αζημίως πριν από τη λήξη της, από το ανυπαίτιο Μέρος, με την επιφύλαξη υποχρέωσης πληρωμής προς τον Προμηθευτή χρεώσεων δυναμικότητας ΕΣΦΑ και Διανομής όπως αυτές προκύπτουν έως τη λήξη της παρούσας. Ο Πελάτης, δύναται οποτεδήποτε να καταγγείλει την παρούσα σύμβαση προμήθειας με έγγραφη επιστολή του στον Προμηθευτή, καταβάλλοντας ταυτόχρονα κάθε ανεξόφλητο λογαριασμό. Τα αποτελέσματα της καταγγελίας επέρχονται μετά τη λήψη της εκκαθαριστικής ένδειξης του μετρητή και σε κάθε περίπτωση μετά τη παρέλευση τριάντα (30) εργάσιμων ημερών μετά την κοινοποίηση στον Προμηθευτή.

**9.2** Σε περίπτωση που κάποιο συμβαλλόμενο μέρος πτωχεύσει, τεθεί υπό αναγκαστική διαχείριση, υπό ειδική ή άλλη εκκαθάριση, καταθέσει αίτηση για την υπαγωγή σε διαδικασία εξυγίανσης ή υπαχθεί σε οποιαδήποτε άλλη διαδικασία επιφυλάσσει ο Νόμος για αφερέγγυους ή μειωμένης οικονομικής θέσης υπόχρεους, το αντισυμβαλλόμενο μέρος δικαιούται να καταγγείλει αμέσως την παρούσα, κοινοποιώντας του σχετικό έγγραφο.

**9.3** Μετά τη λύση της σύμβασης τυχόν οφειλές του Πελάτη προς τον Προμηθευτή καθίστανται άμεσα ληξιπρόθεσμες και απαιτητές και αντιστρόφως. Σε περίπτωση πρόωρης λύσης της παρούσας, τυχούσες εγερθείσες αξιώσεις του Προμηθευτή έναντι του Πελάτη καθίστανται ληξιπρόθεσμες και απαιτητές. Κατά το χρόνο λύσης της παρούσης ο Προμηθευτής αποστέλλει στον Πελάτη τελικό εκκαθαριστικό Λογαριασμό Κατανάλωσης το αργότερο εντός τριάντα (30) εργάσιμων ημερών από την ημερομηνία κοινοποίησης στον Προμηθευτή σύμφωνα με τα στοιχεία που θα παράσχει ο Διαχειριστής του Δικτύου Διανομής.

**9.4** Ο Προμηθευτής δύναται να καταγγείλει τη Σύμβαση Προμήθειας με άμεση επέλευση των αποτελεσμάτων της καταγγελίας και να προβεί στις προβλεπόμενες ενέργειες προς τον αρμόδιο Διαχειριστή για την παύση εκπροσώπησης μετρητή του Πελάτη στην περίπτωση που:

α) ο Πελάτης παραβαίνει ουσιώδεις όρους της παρούσης Σύμβασης για χρονικό διάστημα μεγαλύτερο των τριάντα (30) ημερολογιακών ημερών, και ο Προμηθευτής τον έχει ήδη ενημερώσει θέτοντας παράλληλα προθεσμία τριάντα (30) ημερολογιακών ημερών για την άρση της παράβασης και για τις συνέπειες της τυχόν μη συμμόρφωσης του εντός της ταχθείσας προθεσμίας.

Β) ο Πελάτης έχει καταστεί υπερήμερος ως προς την εξόφληση ληξιπροθέσμων οφειλών σύμφωνα με τα οριζόμενα στην παράγραφο 5.4 της παρούσας.

**9.5** Η καταγγελία συντελείται αποκλειστικά εγγράφως και με γνωστοποίηση σύμφωνα με τους τρόπους επικοινωνίας που περιγράφονται στο άρθρο 14.

## 10. Αλλαγή του Προμηθευτή

**10.1** Η αλλαγή Προμηθευτή επιτρέπεται μόνο έπειτα από προηγούμενη καταγγελία της παρούσης. Η εν λόγω καταγγελία λαμβάνει χώρα, είτε από τον ίδιο τον Πελάτη, είτε από το νέο Προμηθευτή κατόπιν σχετικής έγγραφης εξουσιοδότησης του Πελάτη και αποστέλλεται στον παλαιό Προμηθευτή.

**10.2**  Ο Πελάτης σε περίπτωση αλλαγής προμηθευτή υποχρεούται να πληρώσει τις σχετικές χρεώσεις δυναμικότητας ΕΣΦΑ και Διανομής όπως αυτές προκύπτουν έως τη λήξη της παρούσας Σύμβασης σε περίπτωση που τέτοιες χρεώσεις επιβληθούν στον Προμηθευτή από τους Διαχειριστές ΕΣΦΑ ή/και Δικτύου Διανομής για το εν λόγω Σημείο Παράδοσης.

## 11. Εκχώρηση

**11.1** Δεν επιτρέπεται η εκχώρηση οποιωνδήποτε δικαιωμάτων ή υποχρεώσεων που απορρέουν από την παρούσα, χωρίς την προηγούμενη έγγραφη συναίνεση του αντισυμβαλλόμενου.

**11.2** Σε περίπτωση επιγενόμενου εταιρικού μετασχηματισμού, ο καθολικός διάδοχος του Προμηθευτή, υπεισέρχεται αυτοδικαίως και εκ του Νόμου στα δικαιώματα και τις υποχρεώσεις του Προμηθευτή.

## 12. Εφαρμοστέο Δίκαιο και Επίλυση Διαφορών

**12.1.** Η παρούσα σύμβαση διέπεται και ερμηνεύεται σύμφωνα με το Ελληνικό Δίκαιο. Τα συμβαλλόμενα μέρη αναλαμβάνουν την υποχρέωση να καταβάλλουν κάθε δυνατή προσπάθεια, προκειμένου κάθε διαφορά απορρέουσα εκ της εκτελέσεως της παρούσης, να διευθετηθεί φιλικά. Ομοίως ο Πελάτης, δύναται σύμφωνα με τα εκάστοτε οριζόμενα από την κείμενη νομοθεσία, να απευθυνθεί στο Συνήγορο του Καταναλωτή ή σε κάθε άλλο εξωδικαστικό όργανο συναινετικής επίλυσης καταναλωτικών διαφορών.

**12.2** Στην περίπτωση που η παραπάνω προσπάθεια αποβεί άκαρπη, η επίλυση των εν λόγω διαφορών υπάγεται στην αποκλειστική αρμοδιότητα των Δικαστηρίων της Αθήνας.

## 13. Ανωτέρα Βία

**13.1** Ως Ανωτέρα Βία νοείται κάθε απρόβλεπτη και εξαιρετική κατάσταση ή συμβάν το οποίο δεν εμπίπτει στη σφαίρα επιρροής και ελέγχου των Μερών και δε θα μπορούσε να αποφευχθεί ακόμη και εάν τα πρόσωπα αυτά είχαν επιδείξει την άκρα επιμέλεια και σύνεση που αναμένεται από ένα λογικό και συνετό συναλλασσόμενο, και που έχει ως συνέπεια να εμποδίζεται οποιοδήποτε από τα **Μέρη** στην εκπλήρωση των υποχρεώσεών του. Ενδεικτικώς συμφωνείται ότι μπορούν να συνιστούν περιπτώσεις Ανωτέρας Βίας τα ακόλουθα: φυσικές καταστροφές, απεργίες και ανταπεργίες, ενέργειες της Κυβέρνησης ή οποιασδήποτε Κυβερνητικής Αρχής, καταστάσεις Έκτακτης Ανάγκης κατά τον Κώδικα Διαχείρισης ΕΣΦΑ ή/και τον Κώδικα Δικτύων Διανομής, πόλεμος, εξεγέρσεις, ταραχές, καθιζήσεις εδάφους, πυρκαγιές, πλημμύρες, σεισμοί, εκρήξεις, θραύσεις ή ατυχήματα σε οποιεσδήποτε εγκαταστάσεις μεταφορών ή άλλες εγκαταστάσεις ή σε εξοπλισμό απαραίτητο για την παροχή της οφειλόμενης υπηρεσίας ή ενέργειας, και τα οποία εκτείνονται σε τέτοιο βαθμό και έκταση που καθιστά αδύνατη την εκτέλεση της οφειλόμενης υπηρεσίας ή ενέργειας.

Η οικονομική αδυναμία, καθώς και η απεργία του προσωπικού οποιουδήποτε των Μερών, σε καμία περίπτωση δε θεωρείται Ανωτέρα Βία.

Γεγονός Ανωτέρας Βίας θεωρείται η για οποιοδήποτε λόγο, μη οφειλόμενο σε υπαιτιότητα του Προμηθευτή, μη παράδοση φυσικού αερίου στον Προμηθευτή από τους προμηθευτές του στις συμφωνημένες ποσότητες ή/και ποιότητα, που δικαιολογούν κατά περάτωση, τη μείωση της παρεχόμενης ποσότητας ή/και διακοπή της παροχής του φυσικού αερίου στον Πελάτη.

**13.2** Σε περίπτωση Ανωτέρας Βίας τα Μέρη απαλλάσσονται από την ευθύνη για μη εκπλήρωση των υποχρεώσεών τους κατά το μέτρο κατά το οποίο η μη εκπλήρωση των υποχρεώσεων οφείλεται στην Ανωτέρα Βία ή προκαλείται από αυτήν, εφόσον έχουν τηρήσει όσα προβλέπονται στην επόμενη παράγραφο.

**13.3** Κάθε Μέρος που επικαλείται λόγο Ανωτέρας βίας υποχρεούται να το γνωστοποιεί άμεσα στο αντισυμβαλλόμενο Μέρος την επέλευση του γεγονότος αυτού τηλεφωνικώς, ή με φαξ ή με email που θα επιβεβαιώνεται με επιστολή που θα αποστέλλεται το αργότερο εντός πέντε (5) ημερών από την επέλευση του γεγονότος. Παράλειψη ή καθυστέρηση πραγματοποίησης της ως άνω ενημέρωσης από το Μέρος που υπέστη το γεγονός, συνεπάγεται τη μη αποδοχή του ως γεγονός ανωτέρας βίας που δικαιολογεί τη μη εκπλήρωση, ολικώς ή μερικώς, της Σύμβασης.

**13.4** Σε περίπτωση που το γεγονός ανωτέρας βίας ή τα αποτελέσματά του διαρκέσουν πάνω από τριάντα (30) ημέρες ή σε κάθε περίπτωση δεν είναι δυνατή η πρόβλεψη της διάρκειας αυτού, τα Μέρη συμφωνούν ότι δύναται να επανεξετάσουν τη δυνατότητα συνέχισης της παρούσας Σύμβασης.

## 14. Κοινοποιήσεις – Επικοινωνία – Εμπιστευτικότητα

**14.1** Όλες οι εκατέρωθεν γνωστοποιήσεις μεταξύ των **Μερών**, που θα ανταλλάσσονται στο πλαίσιο της παρούσας **Σύμβασης Προμήθειας**, θα γίνονται γραπτώς και θα απευθύνονται αποκλειστικά και μόνο στα κατωτέρω πρόσωπα (με τα κατωτέρω στοιχεία επικοινωνίας), είτε με παράδοση (με απόδειξη παραλαβής), είτε με προπληρωμένη συστημένη επιστολή (για την οποία θα ζητείται απόδειξη επιστροφής), είτε με τηλεομοιοτυπικό κείμενο, είτε με e-mail.

|  |  |  |  |
| --- | --- | --- | --- |
| **Προς τον Προμηθευτή** | | **Προς τον Πελάτη** | |
| Υπ΄ όψη |  | Υπ΄ όψη |  |
| Διεύθυνση | Ηρώδου Αττικού αρ 12Α, 15124, Μαρούσι | Διεύθυνση |  |
| Τηλέφωνο | 210- 8094357 | Τηλέφωνο |  |
| Φαξ | 210- 8094444 | Φαξ |  |
| e-mail | [mohngas@moh.gr](mailto:mohngas@moh.gr) | e-mail |  |

**14.2** Κατά τη διάρκεια ισχύος της παρούσας και σε οποιοδήποτε χρόνο μετά από αυτή, τα Μέρη αναλαμβάνουν την υποχρέωση να λάβουν όλα τα απαραίτητα μέτρα για την προστασία του εμπιστευτικού και απόρρητου χαρακτήρα των πληροφοριών που περιέρχονται σε γνώση τους λόγω της παρούσας ή εξ αφορμής αυτής.

**14.3** Τα Μέρη συμφωνούν, ότι οποιαδήποτε αποκάλυψη εμπιστευτικών πληροφοριών που πραγματοποιείται εντός των επιχειρήσεών τους, θα περιορίζεται στη βάση της απαραίτητης πληροφόρησης και θα χρησιμοποιείται αποκλειστικά για την εκτέλεση των υποχρεώσεων τους δυνάμει της παρούσας.

## 15. Λοιποί Όροι

**15.1.** Όλοι οι όροι της παρούσας σύμβασης συμφωνούνται ουσιώδεις και τροποποιούνται μόνο ρητώς και εγγράφως. Η ακυρότητα ή η ακυρωσία ενός όρου της παρούσης δεν θα επιδρά κατά κανένα τρόπο στο κύρος και τη δεσμευτικότητα των υπολοίπων όρων της.

**15.2** Ο Προμηθευτής υποχρεούται στην τήρηση της Εθνικής και Κοινοτικής νομοθεσίας περί προσωπικών δεδομένων και τηρεί απαρέγκλιτα όλες τις υποχρεώσεις που πηγάζουν από αυτή. Tα αιτούμενα στοιχεία του είναι τα κατ' ελάχιστο απαιτούμενα για τη σύναψη της παρούσας. Ο Πελάτης αναγνωρίζει ότι ο Προμηθευτής τηρεί και επεξεργάζεται δεδομένα προσωπικού χαρακτήρα με σκοπό αποκλειστικά την εκτέλεση της παρούσας, ρητά συναινεί δια του παρόντος στην επεξεργασία των προσωπικών δεδομένων αυτού από τον Προμηθευτή, έχει δε όλα τα εκ του Νόμου δικαιώματα και ιδίως τα δικαιώματα πρόσβασης, διόρθωσης, διαγραφής, περιορισμού της επεξεργασίας, φορητότητας των δεδομένων, υποβολής καταγγελίας σε εποπτική αρχή, εναντίωσης - αντίρρησης και δικαστικής προστασίας. Ο Προμηθευτής δύναται να διατηρήσει από τα προσωπικά δεδομένα του Πελάτη μόνο όσα απαιτούνται για τους συγκεκριμένους σκοπούς που αναφέρονται στην παρούσα και για εύλογο χρονικό διάστημα μετά τη λήξη της παρούσης. Ενδεικτικά αναφέρεται ότι μέρος των προσωπικών δεδομένων του Πελάτη μπορεί να διατηρηθεί για σκοπούς σχετικούς με την εξυπηρέτηση του Πελάτη ή την τυχόν διεκδίκηση αξιώσεων απορρεουσών από τη σύμβαση, εξαιρουμένης της περιπτώσεως εκκρεμοδικίας ή διοικητικής διαδικασίας, οπότε και παρατείνεται η διατήρηση έως την έκδοση αμετακλήτου αποφάσεως ή την ολοκλήρωση διαδικασίας ενώπιον της κατά περίπτωση Δικαστικής ή Διοικητικής Αρχής. Τα δεδομένα αυτά διαγράφονται αμέσως μόλις παρέλθει το αναγκαίο διάστημα για την εκπλήρωση των ανωτέρω σκοπών.

**15.3** Γίνεται αμοιβαία αποδεκτό ότι τυχόν συνημμένα στην παρούσα παραρτήματα αποτελούν ενιαίο και αναπόσπαστο τμήμα της παρούσας.

**15.4** Έκαστο συμβαλλόμενο Μέρος διαβεβαιώνει και εγγυάται ότι έχει την πλήρη εξουσία να εκτελεί τις υποχρεώσεις του δυνάμει της παρούσας και ότι το πρόσωπο που υπογράφει για λογαριασμό εκάστου συμβαλλομένου Μέρους έχει την εξουσία να το δεσμεύει και να το εκπροσωπεί.

**15.5** Η παρούσα αποτελεί το σύνολο της συμφωνίας μεταξύ των συμβαλλομένων Μερών σχετικά με τα ζητήματα που περιλαμβάνονται σε αυτήν και υπερέχει όλων των σχετικών μέχρι σήμερα συζητήσεων, αλληλογραφίας και διαπραγματεύσεων.

Τα συμβαλλόμενα μέρη υπέγραψαν την παρούσα σύμβαση σε δύο (2) αντίτυπα, εκ των οποίων κάθε συμβαλλόμενο μέρος έλαβε ένα (1)

|  |  |  |  |  |  |  |  |
| --- | --- | --- | --- | --- | --- | --- | --- |
| **ΟΙ ΣΥΜΒΑΛΛΟΜΕΝΟΙ** | | | | | | | |
| **Για τον**  Προμηθευτή | **Για τον**  Πελάτη | | | |
|  | | |  | | | | | |
|  | | |  | | | | | |
| **….……………………………………** | | | | **………………………………** | | |
|  | |  | | | |

# 